# **ΑΝΑΚΟΙΝΩΣΗ**

# **ΤΩΝ ΒΑΣΙΚΩΝ ΠΡΟΔΙΑΓΡΑΦΩΝ ΥΛΟΠΟΙΗΣΗΣ ΚΑΙ ΕΦΑΡΜΟΓΗΣ ΓΙΑ ΤΙΣ ΔΡΑΣΕΙΣ**

# **Εργάνη ΙΙ / Οργάνωση Χρόνου Εργασίας**

# **&**

# **Κάρτα Εργασίας - 1η Φάση**

Το Υπουργείο Εργασίας και Κοινωνικών Υποθέσεων γνωστοποιεί με το παρόν τις

**ΒΑΣΙΚΕΣ ΠΡΟΔΙΑΓΡΑΦΕΣ ΥΛΟΠΟΙΗΣΗΣ** κατά την 1η Φάση Εφαρμογής του **ΕΡΓΑΝΗ ΙΙ,** που θα αφορά την **ΟΡΓΑΝΩΣΗ ΤΟΥ ΧΡΟΝΟΥ ΕΡΓΑΣΙΑΣ**, η οποία με τη σειρά της συνέχεται με την 1η Φάση εφαρμογής της **ΚΑΡΤΑΣ ΕΡΓΑΣΙΑΣ**.

Ειδικότερα,

Από **1/6/2022 ξεκινά η απογραφική διαδικασία του Ωραρίου Απασχόλησης από όλες τις επιχειρήσεις – εργοδότες** που απασχολούν εργαζόμενους μισθωτής εξαρτημένης εργασίας, με στόχο τη μετάβαση στο νέο σύστημα Ψηφιακής Οργάνωσης του Χρόνου Εργασίας και την υποστήριξη της Κάρτας Εργασίας, με

* + Απογραφή Στοιχείων Εργασιακής Κατάστασης που αφορούν το Χρόνο Εργασίας
	+ Δήλωση Οργάνωσης του Χρόνου Εργασίας.

**Η διαδικασία θα ολοκληρωθεί την 30.11.2022.**

**Ειδικά όμως για τις επιχειρήσεις που συμμετέχουν στην 1η φάση λειτουργίας της ΚΑΡΤΑΣ ΕΡΓΑΣΙΑΣ και δη τις Τράπεζες και τα Σούπερ Μάρκετ με πλήθος εργαζόμενων άνω των 250, η προθεσμία ολοκλήρωσης της απογραφικής διαδικασίας θα είναι μέχρι την 30/6/2022, δεδομένου ότι η 1η φάση εφαρμογής της Κάρτας Εργασίας άρχεται την 1/7/2022.**

**Συγκεκριμένα**

1. **Εργάνη ΙΙ – Ψηφιακή Οργάνωση Χρόνου Εργασίας**

Στόχος της Ψηφιακής Οργάνωσης του Χρόνου Εργασίας είναι η καταγραφή και διάθεση του **Προγραμματισμένου Ωραρίου Εργασίας** σε ψηφιακή μορφή, το οποίο θα συγκεντρώνει όλα τα δηλωθέντα στοιχεία για Ωράριο Απασχόλησης, Υπερωρίες και Άδειες.

Μέσα από το νέο σύστημα καταγραφής της Οργάνωσης Χρόνου Εργασίας (Εργάνη ΙΙ), ο εργοδότης θα δηλώνει για κάθε εργαζόμενο:

* Γενικά στοιχεία που αφορούν την Σχέση Εργασίας ως προς το Χρόνο Εργασίας
* Ωράριο Απασχόλησης, σε δύο βασικές κατηγορίες:
	+ Σταθερό Εβδομαδιαίο
	(Δήλωση ωραρίου για εβδομάδα αναφοράς, Δευτέρα – Κυριακή)
	+ Μεταβαλλόμενο Ανά Ημέρα (Πρόγραμμα εργασίας)
	(Δήλωση ωραρίου αναλυτικά για κάθε ημέρα, Διάστημα Από / Έως)
* Έκτακτες Τροποποιήσεις Ωραρίου
* Υπερωρίες
* Άδειες

### **Προγραμματισμένο Ωράριο Εργασίας**

Μετά από την επεξεργασία των παραπάνω δηλώσεων του Εργοδότη για Ωράριο Απασχόλησης, Έκτακτες Τροποποιήσεις Ωραρίου, Υπερωρίες και Άδειες, το νέο σύστημα Οργάνωσης Χρόνου Εργασίας του Π.Σ. Εργάνη θα εμφανίζει ολοκληρωμένα το Προγραμματισμένο Ωράριο Εργασίας ανά Εργαζόμενο, το οποίο θα είναι άμεσα διαθέσιμο σε εργοδότη και εργαζόμενο σε ψηφιακή μορφή ημερολογίου.

Ταυτόχρονα,

Οι εργαζόμενοι θα έχουν άμεση πρόσβαση στο Προγραμματισμένο Ωράριο Εργασίας όπως αυτό έχει δηλωθεί από τον εργοδότη, μέσα από την εφαρμογή **myErgani mobile app**, καθώς και μέσα από το **myErgani web portal** για την ενημέρωση των εργαζόμενων (https://myErgani.gov.gr).

Οι εργοδότες, μέσα από το Π.Σ. Εργάνη, θα έχουν πρόσβαση στον Προγραμματισμό Εργασίας για το σύνολο των Εργαζόμενων, καθώς και εργαλεία αναζήτησης / ελέγχου και διαδικασίες υποβολής τροποποιητικών δηλώσεων.

### **Τρόποι υποβολής των στοιχείων Ψηφιακής Οργάνωσης Χρόνου Εργασία**

### Το νέο σύστημα Οργάνωσης Χρόνου Εργασίας του Π.Σ. Εργάνη θα χρησιμοποιεί τις παρακάτω διαδικασίες:

1. Νέα διαδικασία υποβολής της Δήλωσης Στοιχείων Εργασιακής Κατάστασης που αφορούν Χρόνο Εργασίας
2. Νέες διαδικασίες υποβολής Οργάνωσης Χρόνου Εργασίας
	1. Ωράριο Απασχόλησης – Σταθερό Εβδομαδιαίο
	2. Ωράριο Απασχόλησης – Μεταβαλλόμενο Ανά Ημέρα
	3. Έκτακτες Τροποποιήσεις
	4. Άδειες
3. Υπάρχουσα διαδικασία Ε8: Αναγγελία Νόμιμης Υπερωριακής Απασχόλησης
4. Τροποποίηση διαδικασίας Ε3: Αναγγελία Πρόσληψης (αφαίρεση στοιχείων ωραρίου)

**Για όλες τις παραπάνω διαδικασίες θα υποστηρίζονται οι παρακάτω τρόποι υποβολής:**

* Υποβολή με φόρμα στο Π.Σ. Εργάνη
* Υποβολή με φόρτωση αρχείων XML στο Π.Σ. Εργάνη
* Υποβολή μέσω αυτοματοποιημένης προγραμματιστικής διεπαφής - API (Νέο)
* Υποβολές Ατομικής Τροποποίησης μέσω SMS
1. **Δηλώσεις Ψηφιακής Κάρτας Εργασίας**

**Από 1/7/2022 άρχεται η εφαρμογή της 1η φάσης της Ψηφιακής Κάρτας Εργασίας στους κλάδους των Τραπεζών και των Σούπερ Μάρκετ με εργαζόμενους άνω των 250.**

Το μέτρο θα επεκταθεί σταδιακά στη συνέχεια σε όλους τους υπολοίπους κλάδους (μεγάλες και μικρές επιχειρήσεις).

**Με την Κάρτα Εργασίας θα υπάρχει καθημερινή και άμεση (σε πραγματικό χρόνο) κοινοποίηση στο Π.Σ. Εργάνη της έναρξης και λήξης εργασίας (στοιχεία πραγματικού χρόνου εργασίας), για κάθε εργαζόμενο.**

### **Ειδικότερα**

* Οι επιχειρήσεις που ήδη χρησιμοποιούν **σύστημα ωρομέτρησης** θα έχουν τη δυνατότητα άμεσης διασύνδεσης με τον νέο μηχανισμό της Κάρτας Εργασίας στο Π.Σ. Εργάνη.
* Αναπτύσσεται και θα διατεθεί στις **επιχειρήσεις** η νέα εφαρμογή για φορητές συσκευές **myErgani CardScanner**, με την οποία θα γίνεται η ανάγνωση της Κάρτας Εργασίας των υπαλλήλων (σε μορφή QR Code) κατά την προσέλευση / αποχώρηση από την εργασία και αυτόματη υποβολή της πληροφορίας στο Π.Σ. Εργάνη. Η Κάρτα Εργασίας (QR Code) κάθε υπαλλήλου θα είναι διαθέσιμη μέσα από την αντίστοιχη εφαρμογή για φορητές συσκευές **myErgani** για τους **εργαζόμενους** η οποία θα διατεθεί το αμέσως επόμενο διάστημα.
* Υποβολές στοιχείων έναρξης και λήξης πραγματικής απασχόλησης θα μπορούν επίσης να γίνονται μέσω φόρμας και μέσω XML αρχείων στο Π.Σ. Εργάνη.

**Όλα τα στοιχεία της Ψηφιακής Κάρτας Εργασίας θα είναι άμεσα διαθέσιμα σε εργοδότες και εργαζόμενους, σε ψηφιακή μορφή ημερολογίου (Ημερολόγιο Πραγματικής Απασχόλησης).**

Οι εργαζόμενοι θα έχουν εύκολη και άμεση πρόσβαση στα δεδομένα της ατομικής τους Ψηφιακής Κάρτας Εργασίας, μέσα από την εφαρμογή myErgani mobile app, καθώς και μέσα από το myErgani web portal ([https://myErgani.gov.gr](https://myErgani.gov.gr/)).

Οι εργοδότες, μέσα από το Π.Σ. Εργάνη, θα έχουν πρόσβαση στο σύνολο των υποβληθέντων στοιχείων από τον μηχανισμό της Κάρτας Εργασίας, για το σύνολο των Εργαζόμενων, καθώς και εργαλεία επεξεργασίας/αναζήτησης αυτών των στοιχείων.